​Administrația Prezidențială va fi controlată de inspectorii Curții de Conturi în perioada septembrie -noiembrie 2018, potrivit documentului publicat vineri de organul de control, care în premieră afișează public programul de activitate pe perioada următoare şi lista instituţiilor care vor fi auditate în semestrul al doilea al anului.

Lista privind administraţia publică centrală include instituţiile care vor fi auditate în următoarele luni, printre ele regăsindu-se majoritatea ministerelor, Administraţia Prezidenţială, Serviciul Român de Informaţii, Secretariatul General al Guvernului, Consiliul Concurenţei, Eximbank, Primăria Municipiului Bucureşti, Academia Română





Reamintim că în fruntea Curții de Conturi se află fostul Secretar general al Guvernului, Mihai Busuioc, apropiat al liderului PSD Liviu Dragnea, iar în fruntea Autorității de Audit a fost votat Florin Tunaru, tot un apropiat al lui Liviu Dragnea.





Reprezentanţii instituţiei arată că publicarea programului de activitate se încadrează în operaţiunile şi activităţile realizate de Institutiile Supreme de Audit (SAI) pentru care standardele internaționale recomandă transparenţă şi responsabilitate."În acest sens, Curtea de Conturi a României realizează un pas important în comunicarea cu entităţile auditate cu privire la planificarea misiunilor de audit, inclusiv tematica acestora, asigurând deopotrivă şi accesul publicului la informaţiile referitoare la activităţile instituţiei. Totodată, publicarea programului de activitate al Curţii de Conturi reprezintă o nouă abordare a conducerii instituţiei faţă de propriile structuri prin facilitarea unei mai bune derulări a procesului de asigurare, consiliere şi evaluare în cadrul misiunilor de audit", se arată în comunicat.Publicarea pe site-ul propriu al activităţii a fost aprobată de Curtea de Conturi prin hotărârea nr. 315/9 august 2018.Programul de activitate al Curtii de Conturi pe anul 2018 - semestrul II cuprinde acţiunile structurilor centrale şi teritoriale cu privire la entităţile care urmează să fie auditate până la sfârşitul anului pe cele trei tipuri de audit public extern: financiar, de conformitate şi de performanţă.